दिल्ली में नड्‌डा से मिले सुरेश कश्यप, पदभार से मुक्त करने का आग्रह, अभी आधिकारिक पुष्टि नहीं
भारतीय जनता पार्टी के हिमाचल प्रदेश अध्यक्ष सुरेश कश्यप के इस्तीफा देने की चर्चा सियासी गलियारों में काफी गरम है। हालांकि अभी आधिकारिक तौर पर उनके इस्तीफा देने और इसके स्वीकार होने की सूचना नहीं।
भारतीय जनता पार्टी के हिमाचल प्रदेश अध्यक्ष सुरेश कश्यप के इस्तीफा देने की चर्चा सियासी गलियारों में काफी गरम है। हालांकि अभी आधिकारिक तौर पर उनके इस्तीफा देने और इसके स्वीकार होने की सूचना नहीं, लेकिन सूत्र बताते हैं कि बीते दिन कश्यप दिल्ली में जाकर राष्ट्रीय अध्यक्ष जेपी नड्‌डा से मिले। इस दौरान कश्यप ने नड्‌डा से उन्हें अध्यक्ष पद से मुक्त करने की बात की है।
शिमला सीट से सांसद कश्यप 
सुरेश कश्यप शिमला संसदीय क्षेत्र से सांसद हैं। अभी तक भाजपा की ओर से लोकसभा चुनाव 2024 के लिए भी चुनाव प्रत्याशियों की सूची में वही टॉप पर हैं। ऐसे में माना जा रहा है कि शिमला लोकसभा सीट से चुनाव लड़ने की तैयारियों के चलते उन्होंने पार्टी अध्यक्ष पद से त्यागपत्र दिया है, ताकि वह अपना ध्यान सिर्फ चुनाव लड़ने पर केंद्रित कर सकें।
यह लोग अध्यक्ष पद की दौड़ में
भाजपा से जुड़े सूत्र बताते हैं कि सुरेश कश्यप के बाद प्रदेश पार्टी के बड़े नाम अध्यक्ष पद की दौड़ में हैं। इनमें इनमें पूर्व विधानसभा अध्यक्ष विपिन सिंह परमार, पूर्व मंत्री बिक्रम सिंह के अलावा राज्यसभा सांसद इंदू गोस्वामी और डॉ. सिकंदर कुमार के नाम प्रमुख हैं।
नगर निगम चुनाव के बाद नए अध्यक्ष की घोषणा संभव
माना जा रहा है शिमला नगर निगम चुनाव के बाद पार्टी नए अध्यक्ष की घोषणा कर सकती है। अभी भाजपा की प्रायोरिटी में शिमला नगर निगम चुनाव है, जिसे पार्टी हर हाल में जीतना चाहती है। इसके बाद भाजपा प्रदेश में लोकसभा चुनाव की तैयारियां शुरू कर देगी और इसी दौरान पार्टी को नया अध्यक्ष भी मिल सकता है।
कश्यप के कार्यकाल में कई बार हारी भाजपा
भाजपा ने 2020 में राजीव बिंदल को हटाकर सांसद सुरेश कश्यप को पार्टी का नया अध्यक्ष बनाया। उनके कार्यकाल के दौरान हिमाचल में भाजपा को हार का सामना करना पड़ा। इसमें 2021 में हुए 3 विधानसभा और एक लोकसभा चुनाव में भाजपा को मिली करारी हार शामिल है।
चारों उपचुनाव भाजपा हार गई। इस बीच हिमाचल में 4 नगर निगम के चुनाव हुए, जिसमें भाजपा को सिर्फ एक नगर निगम मंडी में जीत मिली। पंचायत चुनाव में भी भाजपा का अच्छा प्रदर्शन नहीं रहा। अब विधानसभा चुनाव में भी भाजपा को करारी हार का सामना करना पड़ा।